Predkladacia správa

Vláda Slovenskej republiky považuje národnostnú a etnickú rôznorodosť za historicky dané a obohacujúce prvky a odsudzuje všetky prejavy etnickej a rasovej neznášanlivosti. V zmysle II. hlavy článku 12 Ústavy Slovenskej republiky nepripustí žiadne formy rasovej či národnostnej intolerancie. 

Vláda Slovenskej republiky sa vo svojom programovom vyhlásení zaviazala podporovať všetky formy výchovy k vzájomnej národnostnej úcte v tejto oblasti predpokladá spoločné aktivity s mimovládnymi organizáciami. Je potrebné vytvoriť právny rámec, ktorý znemožní vytváranie priestoru pre rôzne formy diskriminácie a vyčleňovanie väčších skupín občanov z civilizovaného prostredia.

Jedným z významných krokov smerujúcich k naplneniu cieľov stanovených v programovom vyhlásení vlády SR je aj príprava a realizácie Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2000 – 2001(ďalej len „Akčný plán“) so zámerom mobilizovať slovenskú verejnosť v prospech tolerantnej spoločnosti a proti všetkým formám intolerancie.

Uznesenie vlády SR č. 283 zo dňa 3. mája 2000, ktorým bol schválený Akčný plán ukladá jednotlivým ministrom úlohy zamerané na zvýšenie tolerancie v našej spoločnosti. Jedná sa o aktivity, ktorých podstata spočíva v systematickom vzdelávaní profesijných skupín, ktoré pri výkone svojho povolania majú vplyv na predchádzanie všetkým formám intolerancie, ako aj aktivity zamerané na vzdelávanie k tolerancii a k vzájomnej úcte v duchu Dekády OSN pre vzdelávanie k ľudským právam. Ďalšou dôležitou úlohou zahrnutou v Akčnom pláne je uskutočnenie informačnej kampane zameranej na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie.